Gesprekke kom glo oor selfbeskikking vir die “Boere-Afrikanervolk”@POWER987News/Twitter Andries Breytenbach, voorsitter van die Boere-Afrikaner Volksraad, het Woensdag aan verslaggewers in Pretoria gesê die gesprekvoering sal voor die einde van Augustus plaasvind, berig Sapa. President Jacob Zuma of sy adjunk Cyril Ramaphosa sal glo deel wees van die gesprekke. Breytenbach sê in ‘n verklaring dié stap volg nadat die Volksraad vroeër kennis gegee het dat hy ‘n aansoek by die hooggeregshof gaan indien. “Die aansoek was om die regering te gebied om te verklaar of hy bereid is om met die Volksraad onderhandelinge te voer oor die implementering van die konsep van territoriale selfbeskikking vir die Boere-Afrikanervolk al dan nie”. Breytenbach sê hulle het op 17 Julie 2014 ‘n skrywe van die staatsprokureur ontvang. “In die skrywe word die Volksraad meegedeel dat die regering verkies om deur middel van samesprekings, eerder as litigasie, met die saak te handel. Boere-Afrikaner mense is eiesoortige mense en ons veg al vir die afgelope twee eeue om ons onafhanklikheid te verkry. Ons soek ‘n land waar ons toegelaat word om ons eie sake te hanteer. Ons was ‘n selfregerende nasie voor 1994 waarna ons, ons onafhanklikheid verloor het. Ons is ‘n minderheidsgroep en het geen invloed op die politieke rigting waarin Suid-Afrika beweeg nie,” het Breytenbach gesê.